**1. Теоретични основи на финансите**

Финансите възникват с появата на държавата. Според Д. Рикардо „те са форма на разпределителни отношения, регулирани от държавата”.

При определяне същността на финансите е необходимо да се анализира движението на парите, възникнало в резултат на разпределението на националния доход между икономическите агенти, т.е. между държавата, фирмите и домакинствата.

Националният продукт, респ. националният доход се разпределя и преразпределя след като придобие парична форма. Следователно финансите се явяват технология за управление на богатството на икономическите агенти след като бъде измерено в пари.

Чрез финансите се формират следните парични потоци:

* парични потоци, насочени към държавата;
* парични потоци, оставащи във фирмите;
* парични потоци, насочени към домакинствата на работещите в материалното производство;

Разпределението на продукта на труда чрез финансите и формирането на посочените парични потоци води до създаването на бюджетите на фирмите, домакинствата и държавата. Разпределението и преразпределението на националния продукт между икономическите агенти се осъществява чрез съвкупността от финансови методи и форми. За това когато се разглежда същността на финансите трябва да се има предвид не само тяхното обективно съществуване – появата на държавата и парите, но и тяхното субективно действие – узаконяване от държавата на финансовите методи и форми.

Финансите са система от парични отношения, свързани с разпределението и преразпределянето на националния продукт /националния доход/, чрез използване на финансови методи и форми и формиране на бюджети.

Публичните финанси са система от парични отношения, свързани с разпределението и преразпределянето националния продукт /националния доход/, чрез използване на финансови методи и форми и формиране на бюджета на държавата.

Финансите на фирмата са система от парични отношения, свързани с разпределението и преразпределянето на дохода на фирмата, чрез използване на финансови методи и форми и формиране на бюджетите на фирмата /бюджет на паричните средства, бюджет на инвестициите и др/.